BGHขายหุ้นกู้2.5พันล้านจ่ายดอก3.99%
กรุงเทพดุสิต เวชการ ขายหุ้นกู้วงเงิน 2,500 ล้านจ่ายดอกเบี้ย 3.99% ระหว่างวันที่ 1-2มี.ค.นี้
28 ก.พ. 2554

กรุงเทพดุสิต เวชการ ขายหุ้นกู้วงเงิน 2,500 ล้านจ่ายดอกเบี้ย 3.99% ระหว่างวันที่ 1-2มี.ค.นี้
รายงานข่าวจาก บริษัทกรุงเทพดุสิต เวชการ (BGH)เปิดเผยว่า บริษัทได้ยื่นแบบแสดงรายการข้อมูล(ไฟลิง)เพื่อเสนอขายหุ้นกู้ ให้กับนักลงทุนสถาบันและนักลงทุนรายใหญ่ วงเงินรวม 2,500 ล้านบาท โดยหุ้นกู้ชุดนี้จะมีอายุ 4 ปีหรือจะหมดอายุในปี 2558 ซึ่งผู้ลงทุนจะได้รับอัตราดอกเบี้ยจากการลงทุนหุ้นกู้ในอัตรา 3.99%  โดยจะเสนอขายระหว่างวันที่ 1-2มี.ค.นี้
อย่างไรก็ตามบริษัทจะนำเงินที่ได้จากการเสนอขายหุ้นกู้ครั้งนี้จำนวนไม่เกิน 2,500 ล้านบาท ภายหลังจากการหักค่าใช้จ่ายที่เกี่ยวข้องในการออกและเสนอขายหุ้นกู้แล้วไปชำระคืนเงินกู้ยืมและใช้เป็นเงินทุนหมุนเวียนของบริษัท
สำหรับปัจจัยความเสี่ยง อาจส่งผลกระทบต่อการดำเนินงานของบริษัท ได้แก่ (1) ความเสี่ยงจากปัญหาความขัดแย้งทางการเมือง และความผันผวนทางเศรษฐกิจ (2) ความเสี่ยงที่เกี่ยวข้องกับการประกอบธุรกิจและการดำเนินงานของบริษัท ซึ่งได้แก่ ความเสี่ยงจากการแข่งขันในธุรกิจโรงพยาบาลที่เพิ่มสูงขึ้น ความเสี่ยงจากการที่ไม่สามารถดึงดูด หรือรักษาผู้บริหารและบุคลากรที่สำคัญทางการแพทย์ไว้ได้ ความเสี่ยงจากการถูกฟ้องร้อง ความเสี่ยงจากการเปลี่ยนแปลงของข้อกฎหมายเกี่ยวกับสุขภาพ สิ่งแวดล้อมและการดำเนินงานกิจการโรงพยาบาล ความเสี่ยงจากการพึ่งพาลูกค้าต่างประเทศ ความเสี่ยง จากการลงทุนในต่างประเทศ (3) ความเสี่ยงทางด้านการเงิน ซึ่งได้แก่ ความเสี่ยงด้านการรับชำระค่ารักษาพยาบาล และความเสี่ยงจากความผันผวนของอัตราดอกเบี้ย
ทั้งนี้ก่อนหน้านี้BGHได้เข้าผนึกกิจการกับเครือโรงพยาบาลพญาไท และล่าสุดได้เข้าซื้อหุ้นทั้งทางตรงและทางอ้อมในโรงพยาบาลบำรุงราษฏร์(BK)ในสัดส่วน 11 %